EVROPSKEMU PARLAMENTU, SVETU IN EVROPSKI CENTRALNI BANKI o izvajanju in rezultatih programa Pericles IV za zaščito eura pred ponarejanjem v letu 2021

POROČILO KOMISIJE

EVROPSKEMU PARLAMENTU, SVETU IN EVROPSKI CENTRALNI BANKI



o izvajanju in rezultatih programa Pericles IV za zaščito eura pred ponarejanjem v letu 2021

1.Splošno

Program Pericles IV (v nadaljnjem besedilu: program) je program izmenjave, pomoči in usposabljanja za zaščito eura pred ponarejanjem. Nadomešča program Pericles 2020, ki se je izvajal v obdobju 2013–2020, in program Pericles, ki se je izvajal v obdobju 2002–2013. Program je bil vzpostavljen z Uredbo (EU) 2021/840 Evropskega parlamenta in Sveta z dne 20. maja 2021. Njegova uporaba je bila z Uredbo Sveta (EU) 2021/1696 z dne 21. septembra 2021 razširjena na nesodelujoče države članice. Uredba (EU) 2021/840 določa trajanje programa do 31. decembra 2027. S členom 12(3) Uredbe se zahteva, da Komisija Evropskemu parlamentu in Svetu letno zagotavlja informacije o rezultatih programa. To letno poročilo izpolnjuje navedeno zahtevo glede informacij za leto 2021. Poročilo vsebuje informacije o prevzetih obveznostih in izvajanju programa Pericles IV v letu 2021 ter o izvajanju ukrepov, za katere so bile obveznosti prevzete v okviru prejšnje generacije programa, v letu 2021.

2.Prevzete obveznosti v okviru delovnega programa za leto 2021

Letni proračun za izvajanje programa za leto 2021 je bil določen na 834 082 EUR in se je financiral iz proračunske vrstice 06.030100 splošnega proračuna Evropske unije za leto 2021. Leta 2021 so bile prevzete obveznosti v skupnem znesku 834 082 EUR, kar je 100 % celotnega proračuna. Program se izvaja s sofinanciranimi ukrepi (nepovratna sredstva) pristojnih organov držav članic in z „ukrepi Komisije“, ki jih neposredno organizira Komisija. Za dodatno podporo izvajanju ukrepov držav članic je bilo v letu 2021 140 106,70 EUR prerazporejenih iz proračuna za ukrepe Komisije v proračun za nepovratna sredstva.

Izvajanje programa odraža zavezo držav članic in Komisije, da bodo euro zaščitile pred ponarejanjem. Na podlagi razprav o večletni strategiji na sestankih skupine strokovnjakov za preprečevanje ponarejanja eura (ECEG) je bilo v letu 2021 mogoče prevzeti obveznosti v višini 100 % sredstev iz celotnega proračuna. V okviru programa so bile prevzete obveznosti za financiranje skupno devetih projektov. Skupaj so bila nepovratna sredstva uspešno dodeljena v petih primerih na podlagi vlog pristojnih organov držav članic. Poleg tega so bili financirani štirje ukrepi Komisije, od katerih sta dva upravne narave, in sicer študija o končni oceni programa Pericles 2020 in prevzem obveznosti za kritje letnih stroškov uporabe orodja e-Grants, popolnoma elektronskega (brez papirja) sistema upravljanja nepovratnih sredstev.

Ukrepi Komisije so bili izvedeni leta 2021, vsa nepovratna sredstva pa bodo fizično izvedena leta 2022 in pozneje ali pa se bo spodbudilo k njihovemu preoblikovanju v virtualne ukrepe, kjer bo to mogoče, ob upoštevanju razvoja epidemioloških razmer v zvezi s pandemijo COVID-19.

Grafa I in II: vrsta financiranih ukrepov in število ukrepov po državah članicah (ukrepi, za katere so bile prevzete obveznosti v letu 2021, glej Prilogo I)

Omeniti je treba, da so Italija, Nemčija in Španija, države članice, ki jih ponarejanje eura najbolj zadeva, letos ponovno prejele nepovratna sredstva iz programa Pericles. Poleg tega je leta 2021 nepovratna sredstva v okviru programa prejela tudi Portugalska. Vsa njihova prizadevanja krepijo zaščito eura, kar koristi tudi vsem drugim državam članicam.

Ukrepi, za katere so bile prevzete obveznosti v letu 2021, vključujejo štiri strokovna usposabljanja, dve konferenci, eno izmenjavo osebja, eno študijo in letno pristojbino za orodje e-Grants. Ukrepi naj bi se izvajali v EU in tudi zunaj nje, odvisno od posebnih potreb za zaščito eura pred ponarejanjem. Program že vse od svoje ustanovitve utrjuje regionalni pristop z izvajanjem ukrepov, ki vključujejo regije sveta, ki so še posebej pomembne za boj proti ponarejanju.

3.Izvajanje ukrepov v letu 2021

Pregled

V tem oddelku je analizirano izvajanje vseh ukrepov, financiranih v okviru programa Pericles, v koledarskem letu 2021. Vključeno je torej izvajanje ukrepov, za katere so bile prevzete obveznosti v okviru proračuna za program Pericles IV za leto 2021 (štirje ukrepi Komisije), in tudi ukrepov, za katere so bile prevzete obveznosti v okviru prejšnjih proračunov za program Pericles 2020 (šest primerov nepovratnih sredstev). To poudarja kontinuiteto programa v smislu njegove zasnove in odraža učinkovitost programa Pericles za zaščito eura pred ponarejanjem z ukrepi, ki se izvajajo vsako leto.

Svetovna pandemija COVID-19 ter s tem povezano omejevanje socialnih stikov in potovanj so vplivali na izvajanje programa Pericles tudi v letu 2021. Posledično je bilo več ukrepov, ki naj bi se izvajali v fizični obliki, preoblikovanih v digitalne ali hibridne ukrepe, s čimer se je ohranilo učinkovito izvajanje programa.

V letu 2021 je bilo izvedenih deset ukrepov, financiranih v okviru programa Pericles, ki vključujejo: